ลุ้น SET ไปต่อ! ขานรับงบ Q1 “บจ.” ดีกว่าคาด – เงินเฟ้อสหรัฐต่ำ
แนวโน้ม SET ไปต่อ! ขานรับงบไตรมาส 1/66 ของบริษัทจดทะเบียนออกมาดีกว่าคาด รวมถึงเงินเฟ้อสหรัฐต่ำกว่าตลาดคาดหนุนเฟดชะลอขึ้นดอกเบี้ยในการประชุมครั้งหน้า มิ.ย. พร้อมให้แนวรับ 1,555 จุด และแนวต้าน 1,580 จุด
แนวโน้ม SET ไปต่อ! ขานรับงบไตรมาส 1/66 ของบริษัทจดทะเบียนออกมาดีกว่าคาด รวมถึงเงินเฟ้อสหรัฐต่ำกว่าตลาดคาดหนุนเฟดชะลอขึ้นดอกเบี้ยในการประชุมครั้งหน้า มิ.ย. พร้อมให้แนวรับ 1,555 จุด และแนวต้าน 1,580 จุด
11 พ.ค. 2566

นายถนอมศักดิ์ สหรัตน์ชัย ผู้ช่วยกรรมการผู้จัดการอาวุโส สายงานวิจัย บล.กรุงไทย เอ็กซ์สปริง กล่าวว่า ตลาดหุ้นไทยเช้านี้มีแนวโน้มแกว่งไซด์เวย์อัพ ตอบรับผลประกอบการไตรมาส 1/66 ของบริษัทจดทะเบียนที่ประกาศออกมาดีกว่าที่ตลาดคาดการณ์ไว้ และคาดหวังผลการเลือกตั้งในวันอาทิตย์นี้จะออกมาในทิศทางบวก กลุ่มหุ้นที่น่าจับตา ได้แก่ กลุ่มไฟแนนซ์ อสังหาริมทรัพย์ และ ICT พร้อมให้แนวรับ 1,555 จุด และแนวต้าน 1,580 จุด
ด้าน บล.กรุงศรี มองแนวโน้มตลาดหุ้นวันนี้ประเมิน SET แกว่ง 1,560-1,580 จุด แม้จะได้ปัจจัยบวกจากเงินเฟ้อสหรัฐเดือนเม.ย.ต่ำกว่าคาดโดยเพิ่มขึ้น 4.9% เมื่อเทียบกับงวดเดียวกันของปีก่อน จึงคาดว่าธนาคารกลางสหรัฐ (เฟด) จะชะลอปรับขึ้นอัตราดอกเบี้ยในการประชุมเดือนมิ.ย. อีกทั้งแรงซื้อกลุ่ม Domestic play ธีมการเลือกตั้งไทยช่วยหนุนดัชนี
อย่างไรก็ตาม ราคาน้ำมันดิบดีดอ่อนตัวลงและความไม่แน่นอนปัญหาเพดานหนี้สหรัฐจะกดดันให้ดัชนีสลับอ่อนตัว